Prijedlog PROVEDBENE ODLUKE VIJEĆA o produženju primjene Provedbene odluke Vijeća 2011/335/EU kojom se Republici Litvi odobrava nastavak primjene posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost /* COM/2014/0625 final - 2014/0289 (NLE) */





OBRAZLOŽENJE 1. KONTEKST PRIJEDLOGA U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može odobriti bilo kojoj državi članici primjenu posebnih mjera za odstupanje od odredbi te Direktive kako bi se pojednostavio postupak naplate PDV-a ili spriječili određeni oblici utaje ili izbjegavanja poreza. Dopisom evidentiranim u Komisiji 16. svibnja 2014. Litva je zatražila odobrenje za nastavak izuzimanja poreznih obveznika čiji godišnji promet ne prelazi prag prometa u protuvrijednosti 45 000 EUR u nacionalnoj valuti prema deviznom tečaju na dan njezina pristupanja. U skladu s člankom 395. stavkom 2. Direktive o PDV-u Komisija je dopisom od 6. lipnja 2014. obavijestila druge države članice o zahtjevu Litve. Dopisom od 12. lipnja 2014. Komisija je obavijestila Litvu da ima sve informacije koje smatra potrebnima za razmatranje zahtjeva. Opći kontekst Glavom XII. poglavljem 1. Direktive o PDV-u državama članicama omogućuje se primjena posebnih programa za male poduzetnike, uključujući mogućnost izuzeća poreznih obveznika čiji godišnji promet ne prelazi određeni iznos. To izuzeće podrazumijeva da porezni obveznik ne treba obračunati PDV na dobavljenu robu, ali zbog toga ne može ni odbiti PDV na kupovinu. Litvi je ta mjera bila prvotno odobrena Provedbenom odlukom Vijeća 2011/335/EU[1] koja ističe 31. prosinca 2014. Ta mjera odstupa od glave XII. Direktive o PDV-u samo utoliko što je prag godišnjeg prometa poreznog obveznika za taj posebni program viši od onog koji je trenutačno odobren za Litvu u skladu s člankom 287. stavkom 11. Direktive o PDV-u koji iznosi 29 000 EUR. Litva je sad zatražila da se mjeru, koja nije obavezna za porezne obveznike, produži na dodatno ograničeno razdoblje. Prema informacijama koje je dostavila Litva čini se da mjera ima zanemariv učinak na prikupljeni prihod od poreza u fazi konačne potrošnje. Međutim, analiza koju je Litva dostavila pokazuje da se većina poreznih obveznika koji su se registrirali za PDV (otprilike 82 %) tijekom 2012. do 2013. registrirala na temelju te mjere. Stoga se predlaže da se odstupanje produži za još jedno razdoblje do 31. prosinca 2017. Postojeće odredbe u području obuhvaćenom prijedlogom Slična odstupanja dana su drugim državama članicama. Usklađenost s drugim politikama i ciljevima Unije Mjera je u skladu s ciljevima Unije za male poduzetnike, utvrđenima u Komunikaciji Komisije „Počnimo od malih” – „Akt o malom poduzetništvu za Europu” (COM(2008) 394 od 25. lipnja 2008.). 2. REZULTATI SAVJETOVANJA SA ZAINTERESIRANIM STRANAMA I OCJENA UČINKA Savjetovanje sa zainteresiranim stranama Ne primjenjuje se. Prikupljanje stručnih mišljenja i njihova upotreba Nije bilo potrebno obratiti se vanjskim stručnjacima. Ocjena učinka Cilj je odluke nastaviti mjeru pojednostavnjenja kojom se za poslovne subjekte koji djeluju s rezultatima manjim od godišnjeg prometa uklanjaju brojne obaveze u pogledu PDV-a. Zbog uskog područja primjene odstupanja i njegove vremenski ograničene primjene učinak će u svakom slučaju biti ograničen. 3. PRAVNI ELEMENTI PRIJEDLOGA Sažetak predloženog djelovanja Odobrenje Litvi za nastavak primjene mjere odstupanja od Direktive o PDV-u u pogledu uvođenja mjere pojednostavnjenja za poslovne subjekte čiji godišnji promet ne premašuje 45 000 EUR. Pravna osnova Članak 395. Direktive o PDV-u. Načelo supsidijarnosti S obzirom na odredbu Direktive o PDV-u na kojoj se prijedlog temelji, prijedlog je u isključivoj nadležnosti Unije. Načelo supsidijarnosti stoga se ne primjenjuje. Načelo proporcionalnosti Prijedlog je u skladu s načelom proporcionalnosti zbog sljedećeg: Ova se Odluka odnosi na odobrenje dano državi članici na njezin vlastiti zahtjev i ne predstavlja nikakvu obvezu. S obzirom na ograničeno područje primjene odstupanja, posebna je mjera proporcionalna cilju koji se želi postići. Izbor instrumenata Predloženi instrumenti: Provedbena odluka Vijeća. Druga sredstva ne bi bila primjerena zbog sljedećih razloga: U skladu s člankom 395. Direktive o PDV-u odstupanje od zajedničkih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Provedbena odluka Vijeća jedini je prikladan instrument s obzirom na to da ona može biti upućena pojedinoj državi članici. 4. UTJECAJ NA PRORAČUN Prijedlog ne utječe na proračun Unije jer će Litva izvršiti izračun naknade u skladu s člankom 6. Uredbe Vijeća (EEZ, EURATOM) br. 1553/89. 5. NEOBVEZNI ELEMENTI Prijedlog sadržava klauzulu o vremenskom ograničenju valjanosti. 2014/0289 (NLE) Prijedlog PROVEDBENE ODLUKE VIJEĆA o produženju primjene Provedbene odluke Vijeća 2011/335/EU kojom se Republici Litvi odobrava nastavak primjene posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost VIJEĆE EUROPSKE UNIJE, uzimajući u obzir Ugovor o funkcioniranju Europske unije, uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost ([2]) (Direktivu o PDV-u), a posebno njezin članak 395. stavak 1., uzimajući u obzir prijedlog Europske komisije, budući da: (1) Dopisom evidentiranim u Komisiji 16. svibnja 2014. Republika Litva zatražila je odobrenje mjere odstupanja od članka 287. stavka 11. Direktive o PDV-u kako bi nastavila izuzimati određene porezne obveznike čiji godišnji promet ne premašuje protuvrijednost 45 000 EUR u nacionalnoj valuti prema deviznom tečaju na dan njezina pristupanja Europskoj uniji. Tom bi se mjerom ti porezni obveznici izuzeli od nekih ili svih obveza u vezi s porezom na dodanu vrijednost (PDV-om) navedenih u glavi XI. poglavljima 2. do 6. Direktive o PDV-u. (2) Komisija je dopisom od 6. lipnja 2014. obavijestila druge države članice o zahtjevu Litve. Dopisom od 12. lipnja 2014. Komisija je obavijestila Litvu da ima sve informacije koje smatra potrebnima za razmatranje zahtjeva. (3) U skladu s glavom XII. Direktive o PDV-u države članice već mogu primjenjivati poseban program namijenjen malim poduzetnicima. Produžena mjera odstupa od glave XII. Direktive o PDV-u samo utoliko što je prag godišnjeg prometa poreznog obveznika za taj posebni program viši od onog koji je trenutačno odobren za Litvu u skladu s člankom 287. stavkom 11. Direktive o PDV-u, a koji iznosi 29 000 EUR. (4) Provedbenom odlukom Vijeća 2011/335/EU od 30. svibnja 2011.[3] Litva je dobila odobrenje za primjenu mjere odstupanja za izuzeće do 31. prosinca 2014. poreznih obveznika čiji godišnji promet ne prelazi 45 000 EUR. S obzirom na to da su se zbog tog praga manjim poduzetnicima smanjile obveze povezane s PDV-om, Litvi bi trebalo odobriti da i dalje primjenjuje mjeru u ograničenom razdoblju. Porezni obveznici u svakom slučaju mogu odabrati uobičajene odredbe o PDV-u. (5) Prema informacijama koje je dostavila Litva produženje odstupanja imat će zanemariv učinak na sveukupni prikupljeni prihod od poreza u fazi konačne potrošnje. (6) Odstupanje ne utječe na vlastita sredstva Unije koja proizlaze iz poreza na dodanu vrijednost, DONIJELO JE OVU ODLUKU: Članak 1. U članku 2. Odluke 2011/335/EU datum „31. prosinca 2014.” zamjenjuje se sljedećim: „31. prosinca 2017.” Članak 2. Ova se Odluka primjenjuje od 1. siječnja 2015. Članak 3. Ova je Odluka upućena Republici Litvi. Sastavljeno u Bruxellesu, Za Vijeće Predsjednik [1] SL L 150, 9.6.2011., str. 6. [2] SL L 347, 11.12.2006., str. 1. [3] SL L 150, 9.6.2011., str. 6.